ANDREJ KASTELIC

ŽALNA 45A

1290 GROSUPLJE

Kontakt: 041 388 885

e-pošta: kastelic.andrej@siol.net



Gradivo o grobišču borcev NOB

v ŽALNI - na Devcih

(»novo pokopališče«)

Žalna, december 2024

**1. UVOD**

Prve informacije o grobovih padlih partizanov v ŽALNI sem dobil iz pripovedovanja pok. mame ANE KASTELIC roj. PRIJATELJ, rojena 9.5.1930 iz Žalne 45a 1290 Grosuplje.

Mama je bila sestra partizana Jožeta PRIJATELJ-VINETU, delavca tovarne Motvoz in platno iz Grosuplja, kateri se je pridružil osmim partizanom 29.10.1941 pri ustanovitvi Grosupeljske partizanske čete. Rojen je bil 3. februarja 1922 v Žalni, borec Gubčeve brigade, padel avgusta 1943 na Selih pri Suhorju, pokopan v Vinici.

(Vir: POMNIKI NOB v občinah Grosuplje, Ivančna Gorica in Dobrepolje,

Grosuplje 2019, str. 124 in 127)

V juliju 2018 je Janez Koščak st. iz Grosuplja v samozaložbi izdal knjigo »ZAPISI O ŽALNI - gradivo za kroniko«, iz katere bom povzel bistvene informacije o grobovih padlih borcev NOB v Žalni. Vse navedbe iz knjige so v poševnem tisku.

**2. POVZETEK IZ »ZAPISOV O ŽALNI« avtorja Janeza Koščaka o pokopališču v Žalni**

Str. 185 in 186 navajam:

***Pokopališče Žalna***

*Na pokopališče v Žalno, ki je ob cerkvi, so prvotno pokopavali pokojnike iz Žalne in Plešivice. Vas Luče je imela svoje pokopališče ob cerkvi v Lučah. Ker pa so divje živali razrivale grobove in kakšnega pokojnika tudi spravile na površje, so pokopališče v Lučah opustili. Za pokope Lučanov je bila potem določena južna stran ob žalski cerkvi. Takrat so v cerkvi tudi trajno zaprli »luška vrata«, vrata na južni strani cerkve, ki so z notranje strani cerkve še vidna in vhodni prostor z južne strani namenili za pokopališče.*

***Prvi poskus širitve pokopališča – novo pokopališče***

*Že pred koncem II. svetovne vojne je začelo zmanjkovati prostora za nove grobove na pokopališču v Žalni. Ni raziskano, ali je bila uradno določena nova lokacija za pokopališče ali pa je bila poiskana spontano.* ***Pokopavati so namreč začeli na zemlji veleposestnika in veletrgovca z lesom Josipa Javornika – Štajerca, na Devcih, severno od poti iz Velike do Male Žalne, in sicer na parceli 2068 k.o. Žalna, ki je bila pozneje nacionalizirana. Kasneje je to zemljo kot nadomestno zemljišče dobil Anton Javornik, Plešetov iz Žalne, ki je tudi še sedaj lastnik tega zemljišča. Grobovi niso bili tik ob poti, ampak kakih 10 do 15 metrov severno od poti. Zemljišče ni bilo ograjeno in na tem pokopališču ni bilo nikakršnega znamenja npr. križa.***

**Opomba (AK):**

Zdajšnji lastnik je Martin Javornik Žalna 29 1290 Grosuplje ( stanje 13.12.2024)

Priložen redni izpis iz zemljiške knjige.

*Po vsej verjetnosti so bili prvi pokopi na novem pokopališču opravljeni ob koncu 1943.*

*Možno je, da sta bila prva na tem pokopališču pokopana partizana, ki so ju Nemci 2. novembra 1944 od nekod pripeljali v Malo Žalno in ju med Strahovo in Berjakovo hišo ustrelili, verjetno v hrbet, ker sta na tleh ležala z obrazom proti zemlji. Eden od teh je bil Franc Duša, Zaplatov iz Luč, rojen 1910, ki je živel v Šentvidu pri Stični. Drugi je bil Štefan Zgonc, kmet iz Sekirišča-Rob, rojen 1899. Pokopana sta bila 4. novembra 194 v Žalni, je zapisano v mrliški knjigi, ni pa izrecno napisano, da sta bila pokopana novem pokopališču. Svojci so potem prvega prekopali v Šentvid pri Stični, drugega pa na Rob.*

*V mrliški knjigi je zapisano, da je bil v Žalni na novem pokopališču 15.11.1943 pokopan partizan Anton Mihevc, absolvent učiteljščnik iz Ljubljane. Iz mrliške knjige izhaja, da je padel ob nemški ofenzivi pod Plešivico blizu nove Turkove hiše.*

*V mesecu decembru 1943 je bilo tukaj pokopanih pet partizanov in leta 1944 še pet partizanov. Leta 1946 so sem prekopali še sedem partizanov, ki so padli v nemški ofenzivi na Ilovo Goro, v Bukovju 1. novembra 1943.*

*Na tem novem pokopališču so bili pokopani še nekateri drugi, npr. Tičarjev Janez in Mklejeva Meta, bila sta osabenkarja in sta živela v skupnosti, podobni zakonski. Možno je, da je bil tukaj pokopan tudi Froncov Frence – Franc Pajk iz Šole, mogoče tudi Primžkova Neža (beračica) iz Zagradca in morda tudi Planinškov Janez, ki je služil pri Štajercu, ko je onemogel in je moral stran, pa je živel pri Podržaju na podu in štali. Te so pokopali na novo pokopališče, ker niso imeli grobov svojcev na starem pokopališču, ki je bilo povsem zasedeno.*

*Po vojni, leta 1945 in 1946, so nekaj partizanov, ki so bili ob pokopu identificirani, svojci prekopali. Enega od prvih prekopov partizanov se spominja Mara Koščak, rojena Žitnik, r. 1933, ki je bila pri tem navzoča kot pionirka. Pionirje – učence osnovne šole Žalna je organizirala Pepca Mencin, da so tam recitirali in zapeli. Spominja se svojcev, tudi partizanove matere, ki je govorila gorenjsko narečje. Kasnejše prekope so v glavnem opravili brez slovesnosti.*

**Opomba (AK).** Mara Koščak(pok.) je bila žena J. Koščaka avtorja »Zapisov o Žalni) oz. sestra Nika Žitnika iz Žalne.

*To pokopališče so potem opustili.* ***Posmrtni ostanki domačih brezdomcev in nekaterih neznanih******partizanov so še vedno na opuščenem pokopališču, torej tudi še leta 2017.*** *Mlajši Žalci se tega pokopališča seveda ne spominjajo več. Na opuščenem pokopališču je sedaj njiva.*

***II. svetovna vojna v mrliški knjigi župnije Žalna***

Str. od 468 – 472

**Padli in žrtve vojnega nasilja na partizanski strani** (prilagam fotokopije seznama avtorja J. Koščaka »Zapisov o Žalni« povzetem iz mrliške knjige župnije Žalna)

**Opomba (AK):**

Na strani 468 zgoraj (označeno) je zanimiv zapis Jožeta Mikliča iz Zagradca o partizanskih kurirjih, ki so jih postrelili domobranci na robu vasi Zagradec.

**Opomba (AK):**

Iz seznama so predvsem zanimivi padli (označeno **krepko)**, ki naj bi bili še danes pokopani na novem pokopališču v Žalni na Devcih in sicer pod zaporedno številko:

**15. Čuček Franc, živinozdravnik, Ptuj, umrl 30. novembra 1943, star 28 let, 17.5.1915. V Zagradcu**

**ustreljen po domobrancih ob 17h. Pokopan 12.12. 1943, Žalna novo pokopališče.**

16. Peternelj Ivan, kmetski sin, Ljubljana, Gosposvetska 141, doma iz Poljan nad Škofjo Loko,

umrl 30. november 1943. V Zagradcu ustreljen po domobrancih. Pokopan 12.12 1943, Žalna novo

pokopališče. Prepeljan 1947.

**17. Vute Radko (Rudolf Vinter), šofer, Radohova 8, župnija Št. Lenart, Slovenske gorice,**

**umrl 30. november 1943, rojen 27.11.1921, V Zagradcu ustreljen po domobrancih. Pokopan**

**12.12.1943, Žalna, novo pokopališče.**

**Opomba (AK)**

Zgoraj navedeni kurirji so navedeni tudi v Pomnikih NOB v občinah Grosuplje, Ivančna Gorica in Dobrepolje na str. 62 in 63.

**18.** **Neznan partizan, star okrog 35 let, Hrovat (?), umrl 1. novembra 1943 ob 7h. Ob nemški ofenzivi**

**v Lučah ustreljen in tam začasno pokopan. 15.12. 1943 pokopan v Žalni, novo pokopališče.**

**19. Neznan partizan, mlajši), umrl 1. novembra 1943 ob 7h. Ob nemški ofenzivi v Lučah ustreljen in**

**tam začasno pokopan. 12.12. 1943 pokopan v Žalni, novo pokopališče.**

**21. Neznan partizan, star okrog 20 let. Umrl 1.11.1943. Ob nemški ofenzivi padel v gozdu nad**

**Lučami pri Križu. Pokopan 18.1. 1944 v Žalni na novo pokopališče.**

**37. Neznan partizan, umrl 22. ali 24. junija 1944. na pohodu v smeri od Plešivice na Blato padel na**

**boštanjski njivi. Pokopan 27.6.1944, Žalna, novo pokopališče.**

**38. Neznan partizan, umrl 4.4.1944. Po obsodbi ustreljen na Plešivici. Pokopan 3.7.1944, Žalna,**

**novo pokopališče.**

**39. Lojzek, neznan partizan, umrl 6.4.1944. Po obsodbi ustreljen na Plešivici. Pokopan 3.7.1944,**

**Žalna, novo pokopališče.**

**41. Neznan mlad partizan, umrl v noči 14. na 15. september 1944. Padel na Lobčku. Pokopan**

**17. 9.1944, Žalna, novo pokopališče.**

**42. Rošelj (Uršič) Franc, delavec hišar »pri Mihcu« Kitni Vrh, iz Kitnega vrha 8, župnija Zagradec,**

**umrl 19. september 1944, rojen 1908. V Lučah od domobrancev na patroli ujet kot partizan**

**in ustreljen na cesti, ko se začne na levo gozd od Žalne proti Lučam. Pokopan 21.9.1944,**

**Žalna, novo pokopališče.**

**Opomba (AK)**

**Rošelj Franc** naveden tudi v v Pomnikih NOB v občinah Grosuplje, Ivančna Gorica in Dobrepolje na

str. 283. Verjetno svojci ne vedo, kje je njegov grob.

**55. Neznani partizan, padel 1.11.1943 v nemški ofenzivi v Bukovju pri Lučah in od tam prepeljan**

**8.12.1946 v Žalno na novo pokopališče.**

**56. Neznani partizan, padel 1.11.1943 v nemški ofenzivi v Bukovju pri Lučah in od tam prepeljan**

**8.12.1946 v Žalno na novo pokopališče.**

**57. Neznani partizan, padel 1.11.1943 v nemški ofenzivi v Bukovju pri Lučah in od tam prepeljan**

**8.12.1946 v Žalno na novo pokopališče.**

**58.** **Neznani partizan, padel 1.11.1943 v nemški ofenzivi v Bukovju pri Lučah in od tam prepeljan**

**8.12.1946 v Žalno na novo pokopališče.**

**59. Neznani partizan, padel 1.11.1943 v nemški ofenzivi v Bukovju pri Lučah in od tam prepeljan**

**8.12.1946 v Žalno na novo pokopališče.**

**60. Neznana partizanka, padla 1.11.1943 v nemški ofenzivi v Bukovju pri Lučah in od tam**

**prepeljana 8.12.1946 v Žalno na novo pokopališče.**

**61. Neznana partizanka, padla 1.11.1943 v nemški ofenzivi v Bukovju pri Lučah in od tam**

**prepeljana 8.12.1946 v Žalno na novo pokopališče.**

**Avtor J. Koščak navaja: 5 neznanih partizanov in 2 partizanki so bili prekopani iz dveh grobov.**

**3. ZAKLJUČEK**

**Opomba (AK)**

Na seznamu so torej:

3 trije poznani partizani

12 nepoznanih partizanov

2 nepoznani partizanki

Skupaj 17 borcev, ki so po sedaj znanih virih pokopanih na novem pokopališču na Devcih v Žalni.

To zbrano gradivo posvečam padlim nepoznanim borcem in borkam, za katere ne vemo ne imena, ne priimka, pa so našli svoj zadnji počitek na žalskem polju.

Prav bi bilo, da se jih prekoplje na primeren prostor (mogoče ob spomeniku NOB v Žalni) in se jim postavi primerno obeležje.

Vir: Janez Koščak Zapisi o Žalni

Priloge:

Piso občina Grosuplje, katastrska občina: 1791-Žalna, parcela: 2068

Redni izpis iz zemljiške knjige (sedanji lastnik parcele k.o. 1791 Žalna, parc. št. 2068)

Fotografije grobišča v naravi

